Øssur Winthereig

Øssur Winthereig (1958–2025) var en færøysk journalist, politiker og fagforeningsmann.

 Liv og virke 
Han begynte som programmedarbeider i Útvarp Føroya etter gymnaset i 1978. Han studerte senere journalistikk og statsvitenskap. Fra 1988 til 1993 arbeidet han i Sjónvarp Føroya. Han var også nestformann i de offentlig ansattes fagforening.

Han bodde i Danmark i årene etter bankkrisen på Færøyene. Han arbeidet blant annet for Junibevægelsen og den danske EU-kritiske avisen Notat.

Ved folketingsvalget i 1994 stilte Winthereig som kandidat for Verkamannafylkingin på Færøyene. Han fikk nest flest personstemmer av alle kandidater på Færøyene, men partiet fikk ikke noe mandat i det danske Folketinget. I 1995 ønsket partiet at Winthereig skulle avløse Óli Jacobsen som medlem av Færøyenes landsstyre, men han valgte journalistikken.

Han kom tilbake til Færøyene som nyhetssjef i Sjónvarp Føroya fra 1999 til 2008 og informasjonsrådgiver for folketellingsprosjektet ved Hagstova Føroya fra 2009 til 2014. Fra 2014 var han frilansjournalist.

I 2003 utgav journalistene Winthereig og Grækaris Magnussen boken Skjót journalistin. Den avdekket en gammel forretningsskandale, som førte til Anfinn Kallsbergs avgang som Færøyenes regjeringssjef.

I 2024 bidrog Winthereig til en podcastserie av Kringvarp Føroya, «Mín síðsta deadline», om å leve med uhelbredelig kreft. Han døde av sykdommen i 2025.

 Referanser 

Kategori:Færøyske journalister
Kategori:Færøyske politikere
Kategori:Junibevægelsen-politikere
Kategori:Alumni fra Aarhus Universitet
Kategori:Personer fra Skopun
Kategori:Portal:Færøyene/artikler